Je Guillaume de Borbon, sires de Becay, fais a savoir a toz ceus qui verront cestes letres que je sus acordez à Milon, segnor de Noers an tel meniere que il me doit metre en pais de la meté des detes que je et ma famme devoens au jour qu’elle vint de vie a mort, c’est a savoir jusque a mil livres de fort de Nevers, et il les doive paier selonc les hus et les costumes de la terre, et se il hi a moins se e hest par la raeson dou bail dou fil mon segnor Odon des Barres. Et s’il avenoit que la dame d’Autri preist rien an cel bail et ele ne me noslit assegnuer por tel partie qu’ome le i panroit, li sires de Noers ma covant que de cele partie que la dame d’Autri i panroit, il m’an metroit en tel saisine que je le mis, et quant je seroe en saisine, de tant que cele partie monteroit li sires de Noers et ses pleijes seroient quites. Et des conquez se nul en hi a, je panrai ma rayson as hus e au coutumes dou pais. Ce fu fait et acordé le vanresdi anprès les octeves des Brandons, an l’an Nostre Segnor mil et dui cent et cinquante et un.